和賈簿雪
作者：薛季宣
朝代：宋

paragraphs: 早起怪吾廬，去天才一尺。
始疑大朴還，掩盡幾陳迹。
比屋皆可封，列土班圭璧。
照我爛輕明，却似初出日。
仰頭不可見，恐是老鴉食。
擬倩玉川子，叫閽聞帝席。
穹壤合爲容，事乃非人力。
心膽爲之寒，且退然枯荻。
曲身今已直，促織休唧唧。
此意可告客，苦乏鄭莊驛。
履霜至堅冰，何當介如石。
鵓鴣有逐婦，相從如娣姪。
饑蹲苦樹顛，到夜無入室。
自蠟登山屐，借問何所適。
我亦無所適，皜皜期太乙。
庶見太昊氏，鷁視剖我臆。